Dogovor o Kostajnici  7/ 8/ 02 - 2002-08-07
Kakve su reakcije u Kostajnici i Republici Srpskoj nakon dogovora državnih komisija za granice Hrvatske i BiH?
Zvaničnici opštine Kostajnica danas su izrazili očekivanja da će nakon jučerašnjeg sastanka državnih komisija za granične prelaze konačno biti utvrđena lokacija graničnog prelaza između Bosne i Hercegovine na ovom području. Granični prelaz između Bosne i Hercegovine i Hrvatske u Kostajnici bi trebalo da bude izgrađen na pola puta između Une i Unčice i u početku će se koristiti samo za putnički saobraćaj. Izjavio je član Komisije za granične prelaze Bosne i Hercegovine Zoran Tegeltija nakon sastanka sa predstavnicima Hrvatske na kome je postignut načelan dogovor o lokaciji, već duže vremena, spornog graničnog prelaza u ovom mjestu. Gospodin Tegeltija je precizirao da će se prelaz graditi 10 do 15 metara od Unčice i da će se prema rijeci Uni protezati u dužini od 45 metara. Predsjednik Komisije za granične prelaze Republike Hrvatske Filip Vučak je istakao da će se sa gradnjom graničnog prelaza sačekati dok Savjet ministara Bosne i Hercegovine ne usvoji aneks Ugovora usaglašenog sinoć u Kostajnici. On je, kako prenose ovdašnji mediji, neprihvatljivim ocijenio gradnju zaobilaznice između Une i Unčice jer je to, po njegoim riječima, istorijsko-arheološka cjelina na kojoj ne može biti nikakvih građevinskih zahvata. Međutim, načelnik opštine Kostajnica Drago Bundalo je danas saopštio da su na toj lokaciji već započeti građevinski radovi, te da je izgrađen nasip visok pet metara. On je precizirao da bi nakon sinoćnjeg dogovora delegacija dvije države Savjet ministara, na sutrašnjoj sjednici, trebao utvrditi konačne stavove o ovom problemu koji će biti u interesu građana Kostajnice. »Stručne komisije su se dogovorile o određenom aneksu ovog ugovora i one su ga parafirale i proslijedile, znači BH strana, Savjetu ministara na potpisivanje. Ja se nadam da će Savjet ministara sutra, shodno stavovima i zaključcima koje je ranije donijeo štititi interes Bosne i Hercegovine a samim tim i lokalne zajednice.« Interesi građana Kostajnice su, istakao je Bundalo, pristup rijeci Uni i izgradnja zaobilaznice. Načelnik Kostajnice, Drago Bundalo je potvrdio da je situacija u ovom mjestu danas bila uobičajena te da su pripadnici Državne granične službe Bosne i Hercegovine, koji su raspoređeni između rijeke Une i Unčice, obavljali redovne zadatke. Za Glas Amerike, Dragan Stegić.